Quande o 2011 o moiva pe fâ röso a-o 2012, tanto che o stato italian o l’ea à reisego de fâ pillo pe-a costion do spread, e mi viveiva in sce un teito in Carrer Asturies à Barçeloña, inti mæ studdi zeneixi à un bello momento intoppo into Alan Gazzano.
O Alan Gazzano o l’è un zoeno che oua o l’avià vinteutt’anni, e o sta à Bonesaire; nevo de savoneixi, o l’è un pianista, e parlando zeneise in cà o l’aiva descoverto a pascion pe-a nòstra lengua con vegnî attivista da-o 2010. O l’aiva tiou sciù un scito trilingue zeneise-spagnòllo-italian, www.genoves.ar.com, che o l’ea fòscia o megio scito ch’o gh’ea tra quelli dedicæ a-a lengua da Liguria. Oua che vorrieiva pubricâlo chì screuvo con grande despiaxei che o no l’existe ciù – sò che o Alan o l’ea un pittin deluso da-e rattelle tra zeneixisti, che o viveiva da lontan, ma no pensavo che o l’arrivesse à sti ponti…
À tutte e mainee, do zenâ 2012 o Alan o l’ea into pin da seu attivitæ, che a l’aviæ portou do 2015 à inandiâ di “Incontri in zeneise” inta capitale argentiña; into seu scito gh’ea informaçioin, tòcchi de lettiatua, quarche traduçion fæta direttamente da lê, in ciù di conseggi pe imprende o zeneise partindo da-o spagnòllo. Niatri aivimo comensou à parlâ de grafia – tanto pe cangiâ – perché lê o l’anava apreuvo a-a coscì dita “grafia offiçiâ”, mentre mi aivo giusto finio de scrive un documento donde proponeivo quarche aggiustamento pe arrivâ à unna scrïtua ch’a fïse unna via de mezo tra a seu e a “tradiçionale normalizzâ”, propòsta inta “Grammatica” do Fiorenzo Toso.
Son anæto à repiggiâ quello documento, che gh’aivo mandou a-i 13 de zenâ 2012, e ò visto che dixeivo: “o professô Bampi o m’à ciæio de visu, quande gh’ò domandou spiegaçioin à propòxito, che i doî scistemi no se peuan paragonâ, perché gh’an doî intendimenti differenti. A ‘grafia offiçiâ’ a l’à in cheu a lengua parlâ, e donca a veu ëse un mezo pe poei scrive comme se parla, ciaschedun inta seu mainea precisa e con tutte e varianti da paise a paise; a ‘tradiçionale normalizzâ’ a vorrieiva fissâ un mòddo uniforme, basou in sciô zeneise letteräio.
Mi son ciufito de l’idea do Toso, percöse a lengua scrita a l’è o temma di studdi in sciâ grafia: inte tutte e lengue gh’è unna diferensa tra o parlou e a scrïtua; a peu ëse ciù ò meno profonda, ma a no se peu sghindâ”. Gh’arresto into vedde che çerte idee me l’ò formæ da solo, primma de conosce o pensceo di esperti, che me l’an confermæ.
O Alan o no â pensava comme mi, ma a cösa a no l’à impedio de scangiâse idee, speranse e progetti pe ben ben de tempo, da-e doe sponde de l’Atlantico. No se semmo mai conosciui de persoña, ma emmo scompartio un tocchetto do cammin.
Quande l’e comensou Parlo Ciæo voeiva propoñighe unna rubrica, ma lê o l’ea apreuvo à atre cöse. Do resto, a propòsta a l’è ancon valida!
Lescico
Apreuvo: dietro
Arresto (ghe): mi sorprendo
Bonesaire: Buenos Aires
Cheu (avei in): avere in mente
Ciufito: piuttosto
Inandiâ: organizzare
Nevo: nipote
Percöse: perché
Pillo: fallimento
Rattelle: litigi
Reisego: rischio
Röso: spazio
Scompartio: condiviso
Screuvo: scopro
Sghindâ: eludere
Teito: tetto
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn ita_Latn ita_Latn lij_Latn lij_Latn ita_Latn dyu_Latn lij_Latn ita_Latn ita_Latn lij_Latn ita_Latn ita_Latn